**62/150-сон резолюция «Бирлашган Миллатлар Ташкилотининг даврий ва ҳаққоний сайлов принципи ва демократлашувга кўмаклашиш самарадорлигини ошириш борасидаги ролини кучайтириш»**

*(БМТ Бош Ассамблеясининг олтмиш иккинчи сессияси,*

*2007 йил 18 декабрда қабул қилинган)*

*Бош Ассамблея,*

Ушбу масала бўйича олдинги резолюцияларга, хусусан 2005 йил 16 декабрдаги 60/162-сон резолюциясига *асосланиб*,

Бирлашган Миллатлар Ташкилоти томонидан фақат манфаатдор иштирок этувчи давлатларнинг муайян илтимоси бўйича демократлашувга кўмаклашиш мақсадида сайлов ўтказишда ёрдам берилиши ва қўллаб-қувватланишини *тас­диқлаб*,

аъзо давлатларнинг тобора кўпроқ сони сайловлардан аҳоли иродасини аниқлаш тинч воситаси сифатида фойдаланишини, бу эса бошқарув вакиллик шаклига нисбатан ишончни кучайтиришини ҳамда миллий тинчлик ва барқарорлик мустаҳкамланишига кўмаклашишини мамнуният билан *таъкидлаб*,

1948 йил 10 декабрда қабул қилинган Инсон ҳуқуқлари умумжаҳон деклараци­ясини6, хусусан халқ иродаси ҳукумат ҳокимиятининг асоси бўлиши лозимлиги, бу ирода даврий ва сохталаштирилмаган, ялпи ва тенг сайлов ҳуқуқидан яширин овоз бериш йўли билан ёки овоз бериш эркинлигини таъминлайдиган бошқа тенг қийматли шакллар воситасида ўтказиладиган сайловларда ўз аксини топиши лозимлигига доир принципни *эслатиб*,

Инсон ҳуқуқлари бўйича комиссиянинг 2004 йил 19 апрелдаги минтақавий, субминтақавий ва бошқа ташкилотларнинг ҳамда механизмларнинг демократияни ривожлантириш ва мустаҳкамлаш ишларидаги ролини ошириш тўғрисидаги 2004/30-сон резолюциясини ва Комиссиянинг 2005 йил 19 апрелдаги демократия ва қонунийлик7 тўғрисидаги 2005/32-сон резолюциясини маълумот учун қизиқиш билан *қабул қилиб*,

демократик жараёнлар, сайлов институтлари ва миллий салоҳиятни, шу жум­ладан илтимослар билан мурожаат қилаётган мамлакатларда адолатли сайлов ўтказиш, хотин-қизлар иштирокига кўмаклашиш, фуқаролар иштирокини кен­гайтириш ва фуқаролар тарбиясини таъминлаш, олдинги сайловларда эришилган натижаларни мустаҳкамлаб қўйиш ва тартибга солиш ҳамда кейинги сайловларни қўллаб-қувватлаш учун салоҳиятни мустаҳкамлаш заруратини *эътироф этиб*,

давлатлар Бирлашган Миллатлар Ташкилотининг8 сайлов ўтказишда, хусусан сайлов ўтказиш соҳасидаги экспертларни, шу жумладан сайлов комиссиялари­нинг ходимларини ва сайлов ўтказилишининг кузатувчиларини юбориш йўли билан, шунингдек сайлов ўтказишда ёрдам кўрсатиш учун Бирлашган Миллатлар Ташкилотининг Мақсадли фондига, Демократик бошқарув масалалари бўйича Мавзуга доир мақсадли фондига ва Демократия фондига бадаллар киритиш йўли билан ёрдам кўрсатиш бўйича фаолиятини қўллаб-қувватлашини *маъқуллаб*,

халқаро ва минтақавий ташкилотлар, шунингдек ноҳукумат ташкилотлари томонидан даврий ва ҳаққоний сайлов принципи ва демократлашувга кўмаклашиш самарадорлигини оширишга қўшаётган ҳиссасини ҳам *маъқуллаб*,

Бош котибнинг маърузасини *кўриб чиқиб,*

1. Бош котибнинг маърузасини *маъқуллайди*;

2. эркин ва адолатли сайлов ташкил этилиши учун асосий масъулият ҳуку­матлар зиммасида бўлишини эътироф этиб, Бирлашган Миллатлар Ташкилоти томонидан аъзо давлатларнинг илтимосларига кўра уларга сайлов ўтказишда кўрсатиладиган ёрдамни юксак баҳолайди ва бундай ёрдам сўраб мурожаат қиладиган мамлакатларнинг сайлов институтлари ва тартиботларини ривожлантириш, яхшилаш ва такомиллаштириш эҳтиёжларини ҳисобга олган ҳолда якка тартиб асосида кўрсатилишини давом эттиришни *сўрайди*;

3. Бирлашган Миллатлар Ташкилотининг сайлов ўтказишда ёрдам кўрсатиш масалалари бўйича мувофиқлаштирувчиси сифатида Бош котибнинг сиёсий масалалар бўйича ўринбосаридан аъзо давлатларни келиб тушган илтимослар ва ҳар қандай кўрсатиладиган ёрдам хусусияти ҳақида мунтазам равишда хабардор қилишни давом эттиришни *сўрайди*;

4. Бирлашган Миллатлар Ташкилотидан сайлов ўтказишда ёрдам сўраб муро­жаат қилаётган давлатга ёрдам кўрсатиш мажбуриятини ўз зиммасига олишдан аввал бундан кейин ҳам бундай ёрдам кўрсатиш бўйича самарали миссияни ташкил қилиш ва ўтказиш учун, шу жумладан узоқ муддатли техник ҳамкорликни таъминлаш етарли вақт борлигига, эркин ва адолатли сайлов ўтказиш имконини берадиган шароитлар борлигига ва ушбу миссия ишлаши натижалари бўйича батафсил маърузалар мунтазам равишда берилишига ишонч ҳосил қилиш учун ҳаракатларини давом эттиришини *сўрайди*;

5. Бирлашган Миллатлар Ташкилотига бутун сайлов жараёни мобайнида, шу жумладан сайлов ўтказишдан олдин ва ундан кейин ҳамда тегишли ҳолатларда эҳтиёжларни баҳолаш натижалари асосида ёрдам сўраб мурожаат қилаётган давлатларга ва сайлов институтларига уларнинг демократик жараёнларини мустаҳкамлашга кўмаклашиш мақсадида техник маслаҳат бобида ва бошқа тусдаги ёрдам кўрсатишни давом эттиришни *тавсия қилади*;

6. бошқа халқаро, ҳукумат ва ноҳукумат ташкилотлари билан сайлов ўтказишда ёрдам кўрсатиш тўғрисидаги илтимосларга таъсир чоралари муайян эҳтиёжларини янада ҳар томонлама ҳисобга олиш мақсадида ҳамкорликни кенгайтириш учун амалга оширилаётган қўшимча ҳаракатларни миннатдорлик билан таъкидлайди, ушбу ташкилотларга ёрдам кўрсатишларидаги ва сайлов жараёнлари тўғрисидаги маърузаларини тақдим қилишларидаги энг яхши амалиётни тарқатиш мақсадида ўз билимлари ва тажрибаси билан алмашишни тавсия қилади ҳамда Бирлашган Миллатлар Ташкилотининг сайлов ўтказишда ёрдам кўрсатиш бўйича ҳаракат­ларини қўллаб-қувватлаб ўз кузатувчи ва экспертларини берган аъзо давлатларга, минтақавий ташкилотлар ва ноҳукумат ташкилотларига *миннатдорлик билдиради*;

7. Бош котиб томонидан Бирлашган Миллатлар Ташкилотининг сайлов ўтка­зишда ёрдам кўрсатиш учун Мақсадли фонди таъсис этилганини эслатиб ўтади ва ҳозирги вақтда Фонд маблағлари деярли ишлатиб бўлинганлигини ҳисобга олиб, аъзо давлатларнинг ушбу Фондга бадаллар киритиш имкониятини кўриб *чиқишга чақиради;*

8. Бош котибга Бирлашган Миллатлар Ташкилотининг сайлов ўтказишда ёрдам кўрсатиш масалалари бўйича мувофиқлаштирувчиси орқали ва Котибият Сиёсий масалалар бўйича департаменти Сайлов ўтказишда ёрдам кўрсатиш бўйича бўлими кўмагида ёрдам тўғрисидаги илтимосларнинг ўзгариб бораётган тусини ва ёрдам сўраб мурожаат қилаётган ҳукуматнинг мавжуд салоҳиятини, хусусан миллий сайлов институтлари салоҳиятини ошириш воситасида қўллаб-қувватлашга ва мустаҳкам­лашга қаратилган ўрта муддатли экспертлик ёрдамининг муайян турларида ортиб бораётган эҳтиёжни ҳисобга олишни давом эттиришни *тавсия қилади;*

9. Бош котибдан Сайлов ўтказишда ёрдам кўрсатиш бўйича бўлим ўз ман­датини бажара олиши учун, шу жумладан сайлов ўтказиш масалалари бўйича экспертлар реестридан фойдалана олиш ва унинг турли-туманлигини ошириш ва Ташкилотнинг сайлов ўтказиш билан боғлиқ институционал хотирасини мустаҳкамлаш учун ва бундан кейин Бирлашган Миллатлар Ташкилоти Инсон ҳуқуқлари бўйича Олий комиссари Бошқармаси ўз мандати доирасида ва Бўлим билан яқин мувофиқлаштирилган ҳолда аъзо давлатлардан келиб тушаётган маслаҳат хизматлари тақдим қилиш тўғрисидаги кўп сонли ва янада мураккаблашаётган ва ҳар томонлама илтимосларга нисбатан таъсир чоралари кўриш учун зарур кадр ва молия ресурслари тақдим қилишни *сўрайди*;

10. Бирлашган Миллатлар Ташкилотининг сайлов ўтказишда ёрдам кўрсатиш масалалари бўйича мувофиқлаштирувчиси шафелигида ҳар томонлама муво­фиқлаштиришни, Сайлов ўтказишда ёрдам кўрсатиш бўйича бўлим ва Бирлашган Миллатлар Ташкилоти Тараққиёт Дастури, Тинчликни сақлаш бўйича операциялар департаменти ва Котибиятни дала жиҳатидан қўллаб-қувватлаш департаменти ҳаракатларини мамнуният билан таъкидлайди ва шу муносабат билан Бирлашган Миллатлар Ташкилоти Инсон ҳуқуқлари бўйича Олий комиссари Бошқармаси билан янада кенгроқ ўзаро *ҳамкорлик қилишга чақиради*;

11. Бирлашган Миллатлар Ташкилоти Тараққиёт дастуридан демократик бошқарув соҳасида ёрдам кўрсатиш дастурларини, хусусан демократик инсти­тутларни ҳамда фуқаролик жамияти ва ҳукуматлар ўртасидаги алоқаларни мустаҳкамлашга қаратилган дастурларини бошқа тегишли ташкилотлар билан ҳамкорликда амалга оширишни давом эттиришни *сўрайди*; 12. Бирлашган Миллатлар Ташкилоти тизими доирасида ва ундан ташқарида мувофиқлаштиришни мустаҳкамлаш муҳимлиги тўғрисида яна бир бор баён қилади ва Бирлашган Миллатлар Ташкилоти Сайлов ўтказишда ёрдам кўрсатиш масалалари бўйича мувофиқлаштирувчисининг умумтизимли келишув ва изчил­ликни таъминлаш ҳамда институционал хотирани мустаҳкамлаш ва сайлов сиёсатини ишлаб чиқиш ҳамда тарқатишдаги ролини *тасдиқлайди*;

13. Бош котибдан Бош Ассамблеяга унинг олтмиш тўртинчи сессиясида ушбу резолюцияни амалга ошириш тўғрисида, хусусан аъзо давлатлардан келиб тушаётган сайлов ўтказишда ёрдам кўрсатиш тўғрисидаги илтимослар кўриб чиқилиши ҳолати ҳақида ва Ташкилот томонидан аъзо давлатларда демократ­лашув жараёни қўллаб-қувватланишини мустаҳкамлаш бўйича ўз ҳаракатлари хусусида маъруза тақдим қилишни *сўрайди*.